Document ID: 32012R0136

REGULAMENTUL DE PUNERE ÎN APLICARE (UE) NR. 136/2012 AL COMISIEI
din 16 februarie 2012
privind autorizarea disulfatului de sodiu ca aditiv pentru hrana animalelor de companie și a altor animale care nu sunt destinate producției de alimente
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor destinați hranei animalelor și prezintă motivele și procedurile de acordare a unei astfel de autorizații.
(2)
În conformitate cu articolul 7 din Regulamentul (CE) nr. 1831/2003, a fost depusă o cerere de autorizare pentru disulfatul de sodiu. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(3)
Cererea se referă la autorizarea disulfatului de sodiu ca aditiv pentru hrana animalelor de companie și a altor animale care nu sunt destinate producției de alimente, urmând a fi clasificat în categoriile de aditivi „aditivi tehnologici” și „aditivi senzoriali”.
(4)
În avizul său din 13 octombrie 2011 (2), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, disulfatul de sodiu nu are efecte nocive asupra sănătății animale, a sănătății consumatorilor sau asupra mediului și că este considerată eficace utilizarea sa ca și corector de aciditate în hrana animalelor de companie și a altor animale care nu sunt destinate producției de alimente și ca substanță aromatizantă în hrana animalelor de companie. Autoritatea nu consideră necesară prevederea unor cerințe specifice de monitorizare ulterior introducerii pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul de referință înființat în temeiul Regulamentului (CE) nr. 1831/2003.
(5)
Evaluarea disulfatului de sodiu arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. Prin urmare, utilizarea acestui preparat ar trebui să fie autorizată, astfel cum se specifică în anexele la prezentul regulament.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează preparatul menționat în anexa I, aparținând categoriei „aditivi tehnologici” și grupului funcțional „corector de aciditate”, ca aditiv pentru hrana animalelor, în condițiile stabilite în anexa respectivă.
Articolul 2
Se autorizează preparatul menționat în anexa II, aparținând categoriei „aditivi senzoriali” și grupului funcțional „compuși aromatizanți”, ca aditiv pentru hrana animalelor, în condițiile stabilite în anexa respectivă.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 februarie 2012.

Labels: 3
17
6